**ΟΦΕΛΗ ΤΟΥ ΠΑΤΡΙΩΤΙΣΜΟΥ- ΦΙΛΟΠΑΤΡΙΑ ΓΙΑ ΕΝΑΝ ΛΑΟ**

**Β’ – Γ’ ΛΥΚΕΙΟΥ**

**Ορισμός:** Πατριωτισμός είναι η πίστη και η αφοσίωση μας στα ιδεώδη του έθνους μας, χωρίς να περιφρονούμε ή να υποτιμάμε τα ιδεώδη άλλων λαών.

**Γνωμικό:**’’ Πατριωτισμός είναι όταν βάζει κάποιος πάνω απ’ όλα την αγάπη για τη χώρα του. Εθνικισμός είναι όταν βάζει πάνω απ’ όλα το μίσος για τις άλλες χώρες’’.[Σύγχρονος διανοούμενος]

-Ο πατριωτισμός συμβάλλει στον προσδιορισμό της εθνικής ταυτότητας και στην πολιτισμική ομοιογένεια ενός λαού.

-Όποιος διακατέχεται από πατριωτισμό, ενδιαφέρεται για το συμφέρον της πατρίδας του, έχει εθνική αυτογνωσία, και συνείδηση της ιστορίας και του κοινού παρελθόντος της χώρας του.

-Ο φιλόπατρος έχει οδοδείκτη πάντα το κοινό καλό, παραμερίζει το ατομικό του συμφέρον, δείχνει αλληλεγγύη και εμπιστοσύνη στην κοινωνία, αγωνίζεται για την ποιοτική και ποσοτική αναβάθμιση όλων των δραστηριοτήτων της χώρας του.

-Φιλοπατρία για τον πολίτη μιας χώρας σημαίνει προσπάθεια για πρόοδο και ευημερία στην εθνική οικονομία, στην παιδεία, στην υγεία, στον πολιτισμό, στην επιστήμη, στην αναβάθμιση της ποιότητας της ζωής. Σέβεται και προστατεύει το περιβάλλον.

-Πατριωτισμός σημαίνει ενεργή συμμετοχή στα κοινά και εκπλήρωση όλων των υποχρεώσεων προς το κράτος. Ο φιλόπατρης άοκνα εργάζεται για τις θεμελιώδεις αρχές της δημοκρατίας, της ελευθερίας, της ισότητας και για την καθιέρωση της έννομης τάξης, την οργάνωση και τη λειτουργία όλων των θεσμών της κοινωνίας μας.

-Εκμεταλλευόμενος την πνευματική του ευστροφία και το ‘’ελληνικό δαιμόνιο’’ γεμάτος ζωντάνια, ανιδιοτέλεια, φιλανθρωπία, ενεργητικότητα, αλτρουισμό, εργάζεται για το καλό του τόπου και των συνανθρώπων του.

-Το αίσθημα της φιλοπατρίας δίνει στον καθένα μας την αίσθηση της τιμής και της αξιοπρέπειας, την επιμονή και την υπομονή για την επίτευξη των στόχων του έθνους.

-Γεμάτος αυτοθυσία, γενναιότητα, υπερηφάνεια, λεβεντιά, αδούλωτο πνεύμα, είναι έτοιμος να δώσει ακόμη και την τελευταία ρανίδα του αίματος του για την υπεράσπιση της πατρίδας.

-Πιστός υπηρέτης και θεματοφύλακας της πολιτιστικής μας ταυτότητας ο φιλόπατρης έχει εμπνευστή και οδηγό την ελληνική μας παράδοση. Μέσα από τα ήθη και τα έθιμα καταγράφει τις εμπειρίες του, και τις μεταλαμπαδεύει στις επόμενες γενιές. Αξιοποιώντας τον πλούτο της ελληνικής γλώσσας και των τοπικών ιδιολέκτων και ιδιωμάτων τη μεταδίδει στους νεότερους, απαλλαγμένη από την άκριτη εισβολή των ξένων λέξεων και των επιδράσεων της τεχνολογίας.

Ο φιλόπατρης προασπίζεται τα δίκαια της Ελλάδος. Προωθεί, ενημερώνει τη διεθνή κοινότητα για όλες τις ελληνικές θέσεις και δια μέσω του διαλόγου διευθετεί ειρηνικά οποιοδήποτε πρόβλημα.

-Ο Πατριωτισμός στις μέρες μας αποκτά ιδιαίτερη αξία λόγω της αυξανόμενης οικονομικής και πολιτιστικής πίεσης των ισχυρών χωρών που δέχεται η Ελλάδα. Γίνεται ο οδηγός που αντιμετωπίζει κάθε προσπάθεια αφομοίωσης και αφανισμού.

-Φιλοπατρία σημαίνει να αποδέχεται τις προκλήσεις της παγκοσμιοποίησης, να απορρίπτει την ξενοφοβία, τα ρατσιστικά στερεότυπα και τον εθνικισμό και ταυτόχρονα να διατηρεί την ιδιαιτερότητά μας ως κράτος στη διεθνή κοινότητα, προβάλλοντας την ταυτότητά μας, αξιοποιώντας την πολιτιστική και θρησκευτική μας κληρονομιά, τους αρχαιολογικούς μας θησαυρούς, τις φυσικές ομορφιές του τόπου μας, τη θάλασσα μας, τη φιλοξενία μας.

-Η αξία του πατριωτισμού, στηρίζεται στη συνοχή του συνόλου, δείχνει αλληλεγγύη στον απόδημο ελληνισμό, συσπειρώνει όλους τους Έλληνες του πλανήτη κάτω από κοινά ιδανικά και σκοπούς, προάγει την εθνική ομοψυχία και καταπολεμά κάθε προσπάθεια διαμάχης, διαίρεσης, και διαφωνίας για χάρη της πατρίδας.